Maria - die getuie
Karakter: Maria - Jesus se moeder
(Gaan staan stil, want jy het Jesus nou raakgesien. Fokus op hom terwyl jy in die lug met jou hand waai om Sy aandag te trek) Jesus! Ek sien hoe my Seun Sy kop effens draai. Hy kyk reguit na my, Sy oë vol deernis en hartseer. Jesus! Ek probeer aan Hom raak. Dan struikel Hy onder die gewig van die kruis. (Maak asof jy Hom wil ophelp, maar jy word weggestamp deur die skare) Terwyl Hy sukkel om orent te kom, slaan een van die Romeinse wagte Hom met 'n sweep. Die skare is besig om Hom woedend uit te jou, gretig om Hom te sien ly en sterf. Dit kan nie gebeur nie! (Plaas hande voor jou oë asof jy nie die gebeure wil aanskou nie) Dit kan nie wees nie... Ek probeer byhou, vleg deur die skare wat aan weerskante van die straat ingeryg staan. Ek wil hê my Seun moet weet dat ek daar is, dat ek Hom liefhet, dat ek nie sal wegdraai nie. Jesus! Ek weet dat Hy my stem sal hoor.
Kopiereg: Marizel Schutte 2014
Die monoloog is geskryf deur Marizel Schutte. Marizel is 'n Skryfkunsstudent aan die Noordwes-Universiteit (Potchefstroomkampus) 2014. Sy het die teks reeds op skool geskryf en opgevoer.